b'\n_START_ARTICLE_\nCasa Jaumitxu\n_START_SECTION_\nSituaci\xc3\xb3\n_START_PARAGRAPH_\nEs troba al poble de Casarilh, a uns 3,5 km a l\'est de Viella, al carrer d\'era Palanca, n\xc3\xbamero 4, a uns 70 metres a llevant de l\'esgl\xc3\xa9sia de Sant Mart\xc3\xad.\n_START_SECTION_\nDescripci\xc3\xb3\n_START_PARAGRAPH_\nCasa de planta rectangular, i fa\xc3\xa7ana principal orientada a migdia. Consta de planta baixa i dos pisos. Al nord de la casa hi ha un pati. L\'acc\xc3\xa9s pel carrer es fa per un gran portal amb llinda mon\xc3\xb2lit sostinguda per dos m\xc3\xa8nsules. En aquestes hi ha gravada la data 1740. Aquest est\xc3\xa0 cobert per un llosat a dues aig\xc3\xbces, mentre que l\'acc\xc3\xa9s al pati es fa per mitj\xc3\xa0 d\'una porta d\'estil renaixentista. L\'acc\xc3\xa9s a l\'habitatge \xc3\xa9s a trav\xc3\xa9s d\'un portal de f\xc3\xa0brica, aixoplugat, que es desclou en la fa\xc3\xa7ana de ponent de la casa, ressolt amb grans blocs de pedra en els muntants,treballats en relleu a la part superior, i una notable llinda d\'estructura irregular que duu en un rectangle la seg\xc3\xbcent inscripci\xc3\xb3\xc2\xa0: JOAN V[i]DAL [escut] 1740. Aquest motiu her\xc3\xa0ldic cont\xc3\xa9 una mena de cim triangular i sembla rematat, a la part superior per una esquem\xc3\xa0tica corona. El pati interior, enreixat, organitza un conjunt format per un gran hort, diverses depend\xc3\xa8ncies per el bestiar de consum, i l\xc3\xb2gicament l\'habitatge._NEWLINE_Casal d\'estructura rectangular, de dues plantes i "humarau", tal com defineixen les obertures, distribu\xc3\xafdes de manera sim\xc3\xa8trica a la fa\xc3\xa7ana. La coberta a tres aig\xc3\xbces conserva l\'estructura de fusta, i la teulada de pissarra; les llucanes tenen volad\xc3\xads de fusta treballada i, al damunt, una petita "capochia" d\'un sol vessant, de forma rectangular, que en principi era destinada als coloms. La "capi\xc3\xa8ra" \xc3\xa9s paral\xc2\xb7lela a la fa\xc3\xa7ana, orientada a migdia. La porta d\'acc\xc3\xa9s consta de dues fulles de fusta amb una decoraci\xc3\xb3 gravada, dessota d\'una tira de vidres per il\xc2\xb7luminar l\'interior, i d\'un marc tamb\xc3\xa9 resolt en fusta a\xc3\xafllat de la humitat per sengles daus de pedra en la base.'